英文史

英文史（粵拼：jing1 man4*2 si2；英文：History of English）顧名思義係指英文（或者精確啲講係英格蘭話）呢種語言嘅歷史。呢段歷史始於英文喺 5 至 10 世紀期間同第啲日耳曼語言分流，亦包括打後嘅眾多大事—例如英文因為基督教化而受拉丁文影響，被諾曼第公國征服而進一步受羅曼語言影響，以及係因為大英帝國嘅勢力而散佈到全世界... 等咁多歷史大事，都有喺今時今日嘅英文當中留低痕跡。
喺廿一世紀初，英文係世界語言，近乎全世界嘅人都會學咁滯，可以算係世上威望最高嘅語言。不過查實英文都曾經做過「低等庶民嘅語言」—响 11 世紀後半中古英文嘅時期，英格蘭被諾曼第公國征服，諾曼第公國嘅統治階層係用羅曼語言（包括古代法文）嘅，當時嘅英格蘭平民百姓焗住要學呢啲語言，用嚟同統治者溝通，結果令到英文大量吸納羅曼語言嘅字詞。就算到咗廿一世紀初，英文依然保留咗好多噉嘅字詞。
廿一世紀初嘅英文，可以話係集合咗好多唔同語言嘅影響：現代英文有好多字詞係源自拉丁文、古希臘文或者法文嘅，而且隨住英格蘭人坐船去勻全世界，英文又受到唔少歐洲外嘅語言影響，例如粵語就借咗
英文字詞嚟自...

Dim sum點心（dim2 sam1）
等嘅字詞畀廿一世紀嘅英文，而除咗粵語之外，標準官話、閩南話同日文等好幾隻東亞嘅語言，都或多或少有對英文造成一啲影響，令到現代英文有豐富嘅詞彙。

起源
呢幅地圖描繪公元 476 年嗰陣日耳曼尼亞嗰頭嘅語言情況，用唔同色嘅線圍住嘅，係唔同日耳曼方言嘅分區。
内文：日耳曼語言
睇埋：印歐語系
喺現代嘅比較語言學上，英文屬於日耳曼語族，而德文（包括高地德文同低地德文等）、荷蘭文、丹麥文、挪威文同瑞典文等多隻分佈喺北歐同中歐嘅語言，都係屬於日耳曼語言。咁講意思即係話，呢啲語言通通都係原始日耳曼語言嘅「語言後代」：原始日耳曼語言存在喺大約公元前 500 年至公元 200 年之間，屬於印歐語言嘅一個分支，廣泛分佈喺日耳曼尼亞多地；原始日耳曼語言可以分做多隻方言，呢啲方言彼此之間有相對高嘅互通度；及後呢隻語言隨住人類遷徙而散佈到去英格蘭同德國南部等多地，各地方言慢慢演變，變到愈嚟愈同對方唔同，過咗好多個世紀之後就變成現今嘅一眾日耳曼語言。
英文嘅起源大約係 400 年打後嗰兩個世紀，當時日耳曼人開始遷徙去英格蘭呢笪土地上面，而喺一路直至 10 世紀，盎格魯-撒遜人大舉咁由歐洲北部移居去英格蘭，將佢哋嘅日耳曼語言帶埋去嗰度，從此之後佢哋就同其他日耳曼人群體分咗流，變到喺語言同文化上同其他日耳曼人有異，自成一派分支—於是英文就誕生咗。
考究指，當時嘅「英文」—或者應該叫「原始日耳曼語言至古英文之間嘅過渡體」—係一隻幾典型嘅西日耳曼方言，有住豐富嘅詞形變化，啲詞彙依然係以日耳曼起源嘅字詞為主，不過當時羅馬帝國—官方語言係拉丁文—統治咗半個歐洲，喺文化同軍事等方面都有莫大嘅影響力，而嗰陣時嘅「英文」已經有一定量嘅拉丁文借詞，例如廿一世紀英文入面指葡萄酒嘅字詞嘅前身，據講就係由拉丁文嗰邊借過去嘅。
wine（廿一世紀初英文，意指葡萄酒） ← vinum（拉丁文，意指葡萄酒）

古英文
呢幅地圖，描繪嘅係古英文嗰四大方言嘅分佈情況。英文喺呢個時間嘅發展都係非常之地道，各自各都唔一樣。
内文：古英文
古英文大致係指 5 至 10 世紀嘅英文。英文喺呢個時期融合咗少少蓋爾特語言嘅嘢、因為基督教傳入而受到拉丁文同古希臘文影響、而且仲融入咗嚟自維京人嘅古諾斯文。
整體嚟講，古英文同現代英文喺各方面都爭好遠：雖然現代英文大部分嘅字根都係嚟自古英文，但係因為文法同發音變咗好多，所以依家講英文嘅人都唔會聽得明古英文，亦唔會睇得明。

蓋爾特融合
内文：蓋爾特語言
睇埋：盎格魯-撒遜人
到 5 世紀開始，盎格魯-撒遜人開始大批咁移民去英格蘭。當時嘅英格蘭已經有人住，呢啲原居民係講蓋爾特語言嘅。喺打後嗰幾個世紀，盎格魯-撒遜人講嘅日耳曼語言同當地人講嘅蓋爾特語言融合，形成古英文。到咗 10 世紀，英格蘭已經變成以古英文為主。
古英文依然係一種日耳曼語言，蓋爾特語言嘅影響相對微細，不過蓋爾特語言喺愛爾蘭、蘇格蘭同威爾士等地（不列顛群島偏西北嗰幾忽）依然維持住影響力​——​及後嘅愛爾蘭蓋爾話、蘇格蘭蓋爾話同威爾士話都係蓋爾特語言，而喺英格蘭以至蘇格蘭同威爾士嘅個別地方，到咗依家都仲有唔少蓋爾特-日耳曼融合嘅地名，例如
呢啲英格蘭地名，都被指係出自蓋爾特語言嘅。

基督教化
睇埋：基督教化同教會拉丁文
到 7 世紀開始，基督教開始傳入大不列顛島，呢樣嘢又引起咗一啲重要嘅語言變化：當時基督教嘅權力中心喺羅馬，基督教就自然係主要以拉丁文嚟傳播；除此之外，古希臘文亦有一定嘅影響力，咁係因為《新約聖經》（基督教嘅基礎經典）係以古希臘文寫嘅，而且羅馬帝國本身就深受古希臘影響，所以拉丁文字詞有好多原本都係嚟自古希臘文嘅。如是者，古英文喺呢段時間吸納咗好多拉丁文嘅字詞。據估計喺呢個時期，有成 400 隻字詞由拉丁文傳咗過去古英文嗰度，尤其係一啲宗教相關嘅字詞，例子有
順帶一提，古英文本來係用盧恩字嘅變體寫嘅，呢種文字起源自日耳曼文化，但係喺基督教化期間古英文大受羅馬教會影響，後來喺 8 世紀改為用羅馬字嚟寫。

古諾斯融合
睇埋：古諾斯文同維京人
到 8 世紀，維京人開始攻擊盎格魯-撒遜人，所以佢哋喺語言上都開始融合。維京人係嚟自斯堪的納維亞（大致相當今日嘅挪威、瑞典同丹麥等地），講嘅係古諾斯文​——​呢種語言都係日耳曼語言，係挪威文、瑞典文同丹麥文嘅「語言祖先」。喺之後嗰幾百年期間，兩班人一齊控制英格蘭，所以當時有唔少人都係識講英文又識講古諾斯文，加快咗呢兩種語言嘅融合。除此之外，維京人喺 9 世紀基督教化，同樣影響咗語言嘅發展。
到咗最後，古英文估計總共借咗大約 2,000 個嚟自古諾斯文嘅字詞，當中仲不乏一啲日常生活成日用嘅字詞，例如：
等等。順帶一提，亦都有語言學家認為，古英文查實係完全被古諾斯文代替咗，理由係中古英文嘅文法似古諾斯文多過古英文自己本身。但係，亦有學者反對呢個講法。

古英文文獻
呢張紙上面寫咗公元 10 世紀嘅《卑奧胡夫》文本。呢段文本主要用咗羅馬字嚟寫。
例子可以睇吓下面嘅古英文，嚟自當時嘅史詩《卑奧胡夫》嘅選段，內容大致係：
Hwæt! Wē Gār-Dena
in geārdagum,

Lo, praise of the prowess of people-kings
of spear-armed Danes, in days long sped,
we have heard, and what honor the athelings won!
Oft Scyld the Scefing from squadroned foes,
from many a tribe, the mead-bench tore,
awing the earls. Since erst he lay
friendless, a foundling, fate repaid him:
for he waxed under welkin, in wealth he throve,
till before him the folk, both far and near,
who house by the whale-path, heard his mandate,
gave him gifts: a good king he!
而家我哋透過學習，
聽過一眾人民國王嘅榮耀，
佢哋係手持長槍嘅丹麥人（嘅領袖），
（我哋）聽過呢班貴族傳人嘅種種勇武事跡。
Scyld，Scef 個仔，成日帶住一隊隊嘅戰士，
攞走好多部族嘅飲酒櫈。
佢（阿 Scyld）初時冇親朋，
自從嗰時之後佢喺雲之下長大同埋變強，
直至無論遠近，四方嘅人民都服從於佢，
嚟送禮畀佢：
佢係一個好國王。

中古英文
《根德伯里故事集》嘅其中一頁；《根德伯里故事集》係一本用中古英文寫嘅故事集，出自 14 世紀後期。
2023 年影到嘅香港油街路牌；Oil 呢隻字係指油，源自拉丁文 oleum 呢隻字詞，據考究約莫係喺 12 世紀成為一隻英文字嘅。
内文：中古英文
睇埋：羅曼語族、古諾曼文、古法文、諾曼征服英格蘭同英文純化
「廿一世紀初嘅英文，係一隻深受羅曼語言（拉丁文、法文等）影響嘅日耳曼語言。」
—好多研究英文史嘅語言學家
中古英文大致上係指 1066 年至 15 世紀後期嘅英文。喺呢段時期，英格蘭受到講羅曼語言嘅族群統治，多隻羅曼語言先後做咗統治階層講嘅語言，大幅度咁影響咗中古英文呢隻低層語言，而呢股影響到咗廿世紀都仲可以睇得到。
到 11 世紀，發生咗一件對英文影響深遠嘅大事：諾曼征服英格蘭。話說當時嘅諾曼第公國—地理上相當於依家嘅法國北部—喺 1066 年成功打敗盎格魯-撒遜人，征服咗英格蘭，打後要去到 1469 年，英格蘭先至脫離諾曼人嘅支配。諾曼第公國崇尚嘅係古諾曼文同古法文—呢兩種語言都屬於羅曼語言（由通俗拉丁文演變而成），而且仲係近親。喺諾曼征服英格蘭之後嗰幾百年，諾曼人將古諾曼文同古法文傳入英格蘭，仲令呢兩種語言成為咗貴族同官員嘅語言。因為咁，任何同政府接觸嘅人，基本上都係焗住要用古諾曼文或者古法文講嘢。因此，中古英文逐漸開始出現好多嚟自古諾曼文或者古法文嘅借詞，英文估計喺呢段期間由古諾曼文同古法文嗰度借咗大約 10,000 隻字詞過去，當中無論政治、宗教、法律、軍事、時裝、定係食物等等嘅字都係一樣。
呢種影響到咗廿一世紀初都仲睇得到：雖然英文係一種日耳曼語言，但係因為深受古諾曼文同埋拉丁文嘅影響，今時今日嘅英文估計有 4 至 6 成嘅字都係嚟自羅曼語言嘅，尤其係一啲「高檔」嘅字詞。而家攞現代法文—古法文嘅「後代」—嚟同英文對比吓，睇睇下邊嘅例句：
話例句

粵呢座係一座宏偉嘅皇宮。扯把啦，無知嘅庶民！只有政治、科學、文化同藝術等領域嘅可敬精英先至有權進入（皇宮）。
喺呢兩句例句當中，英文同法文都有唔少相似嘅地方，但詳細啲睇，似法文嘅英文有：
magnificent（宏偉）、ignorant（無知）、respectable（可敬）、politics（政治）、science（科學）、culture（文化）、authorize（授權）...
英文入邊似法文嗰啲字詞，傾向「高檔」，係受過高等教育嘅人（會同貴族以及官員打交道嘅人）先會用嘅，好似係宏偉或者科學呀噉。但係一啲簡單同基本嘅字詞（平民日常生活會用嗰啲）就依然似日耳曼語言。
最後有必要一提嘅係，諾曼征服英格蘭亦有影響英文書寫：當時嘅英格蘭社會變咗崇尚古諾曼文同古法文，英文廣泛咁被視為「庶民先會講嘅低等語言」，啲人變到唔多願意寫英文，中古英文因此就比較少文獻記錄。

近代英文
呢幅油畫描繪嘅係莎士比亞；呢幅畫估計出自 17 世紀初。
内文：中世紀後英文同元音大推移
睇埋：伊利沙伯英文、文藝復興、莎士比亞同同源異形詞
近代英文包括 15 至 17 世紀期間嘅英文。喺呢段時期，英文出現咗元音大推移。同時，由於歐洲四圍都掀起咗文藝復興嘅風潮，歐洲人廣泛咁重新發掘基督教化前嘅文化遺產，咁英文就自然引入咗唔少嚟自拉丁文同希臘文嘅借詞。除此之外，對英文影響深遠嘅劇作家莎士比亞都係呢個時代嘅人。
近代英文無論係口語定書寫，都出現咗顯著嘅變化。到 15 世紀開始，英文出現咗元音大推移，英文啲元音嘅讀音開始變，令到成個英文好多嘅字都慢慢改咗讀音。喺書寫方面，英格蘭人同時亦開始將英文嘅大階同細階定返好啲規則，逐漸咁穩定落嚟。除此之外，因為當時開始普及嘅印刷機通常都冇淨係得英文先有嘅字母，所以有啲字嘅串法亦都改咗。到 1604 年，史上第一本英文字典《字母順序》正式出版，引致英文書寫嘅串法開始標準化。到莎士比亞在生嘅年代，英文已經完全喺近代英文嘅階段。
14 至 17 世紀期間嘅歐洲，掀起咗文藝復興嘅風潮，歐洲各地嘅人都對古典文化（古羅馬同古希臘嘅文化）重新有返興趣，啲學者同藝術家成日摷返古羅馬同古希臘啲文獻文物嚟研究，亦都令歐洲各地出現大量嘅學術交流。喺呢段期間因為文藝復興嘅關係，英格蘭人有必要講同諗好多新概念，好多喺教育上嘅字眼，特別係抽象嘅概念，都係英文原本冇嘅，呢啲字基本上都係由拉丁文、古希臘文或者其他歐洲語言度借返嚟，例子有好多：
除此之外，亦可以睇吓樂理詞彙大量咁借意大利文（都係一種羅曼語言）字詞，或者芭蕾舞詞彙大量咁借法文字詞。
值得一提嘅係，16 世紀至 17 世紀初嘅劇作家莎士比亞都係呢個時代嘅人。莎士比亞以近代英文嚟寫作，一世人作咗多部到咗廿一世紀初都仲係家傳戶曉嘅劇作，例子有《仲夏夜之夢》同埋《馬克白》呀咁。學者指，莎士比亞唔淨只係啲作品情節精彩咁簡單，佢用起英文上嚟仲「好有創意」，會由其他歐洲語言嗰度攞字詞嚟用，亦不時會搵新方法用英文既有嘅字詞，例如 friend 呢隻字詞係英文固有字詞，仲要係嚟自原始日耳曼語言嘅，不過呢隻字詞一路都係名詞指朋友，而莎士比亞就創造咗一種新嘅用法，作
Unfriended
即係將隻字詞加個 un- 喺前面，加個 -ed 喺後，當係形容詞咁用，指冇朋友咁嘅意思。有語言學家估計，莎士比亞總共為廿一世紀初嘅英文提供咗成 1,700 隻字詞咁多，影響力非常巨大。

英文崛起
内文：大英帝國同美國
睇埋：英文圈、美式英文、英式英文同英文方言
18 世紀後到廿世紀，可以算係英文崛起嘅時代。喺 18 世紀開始，工業革命令到英文創造咗好多新嘅字眼，嚟形容不斷發展嘅新技術同科學知識。工業革命大幅咁提升英國嘅經濟同軍事實力，英格蘭人坐住船四圍去，喺世界各地建立貿易網絡，仲開始大舉咁建立殖民地，造就咗人類史上版圖最大嘅帝國—大英帝國，喺顛峰時期覆蓋咗地球四分一嘅面積，而大英帝國嘅發展令到接觸到英文嘅人口大增，由北美洲至印度至粵港澳等世界多地都開始成日要同英格蘭人打交道，個個都焗住要學英文，自然令到英文成為咗國際語言。到咗廿一世紀初，全世界有超過 10 億人識講英文。
大英帝國 1921 年全盛時期嘅版圖大英帝國 1921 年全盛時期嘅版圖
喺呢段期間，英文亦起咗一啲變化。近代英文同廿一世紀英文嘅分別，主要都係在於佢哋嘅詞彙：一方面，英文傳到去全世界，令到各地語言都吸收咗好多英文嘅嘢，例如香港粵語就好多嚟自英文嘅借詞；同時英文又因為成日接觸世界各地嘅語言，而由各地語言度借返一啲字詞入英文，當中東亞嘅例子有
字詞意思來源字詞意思來源

Dim sum點心粵語Tofu豆腐日本話
等等。
除此之外，英文嘅文化中心被指開始轉移：傳統上英格蘭係英文嘅文化中心，直至 19 世紀都一路有產出有影響力嘅英文文化產物，例如係查理斯·狄更斯嘅文學作品或者戇豆先生咁；但係大英帝國喺廿世紀就開始衰落，同時隨住美國成為大國，大量產出風靡全球嘅文化產物—例子可以睇吓迪士尼嘅電影，令到美式英文嘅影響力開始擴展，到咗廿一世紀初有啲英格蘭人仲開始反抗呢個現象，想保留英式英文嘅影響力。

演變進程
2011 年影到嘅香港馬寶道路牌；Marble 喺英文裏便係指大理石咁解，而呢隻字詞據講嚟自古法文。
2014 年影到嘅香港木星街路牌；Jupiter 英文係指木星咁解，而呢隻字詞嚟自拉丁文，指羅馬神話入邊嘅眾神之王朱比特。
2020 年嘅香港大學道路牌；University 係英文大學咁解，而呢隻字詞係由古法文借過去嘅。
英文喺歷史上一路都有變化，而且變化嘅方式唔淨只係因為由外語嗰度借詞咁簡單—英文嘅音系同文法歷史上都試過出現顯著嘅改變。

音系演變
内文：英文音系史
睇埋：元音大推移
下面嘅表顯示緊由古英文到現代英文嘅元音演變，主要係重讀嘅音。
當中啲元音係用國際音標寫嘅，而大階 C 就代表住一個輔音。
而下面嘅圖總結咗 1400 年至 1900 年之間英文啲字詞嘅元音點樣變化，其中好主要嘅元音大推移發生响 1400 至 1600 年間，而按下圖所述，睇得出有好多字詞喺嗰段期間都「聚合」咗—例如 see（動詞指睇）同 east（形容詞指東邊）喺 1500 年嗰陣係唔同元音嘅，但到咗 1700 年就「結合」咗，變咗元音相同：

文法演變
内文：變格、文法性別同文法數量
睇埋：分析語
有語言學家指，英文喺歷史上有種傾向，就係文法變到愈嚟愈簡單，變到愈嚟愈似一隻分析語。
喺古英文變中古英文嗰段期間，英文喪失咗大部份嘅變格系統：古英文曾經有一個變格系統，同拉丁文、希臘文、同埋德文等等類似，簡單講即係一隻字詞要視乎佢喺句子入邊做乜嘢角色而變樣；到中古英文嘅時期，呢啲系統都逐漸失傳。到依家，英文嘅變格淨係得返屬格仍然用緊，而屬格以外嘅文法格近乎唔見晒咁滯，係得例如男性第三人稱代詞做主語嗰陣係 he（主格）但係做賓語嗰陣要變做 him（賓格）呀咁。
古英文喺數目上都複雜過現代英文：喺現代英文入面，名詞數量分單數同眾數，即係一個可數名詞要視乎「數量有幾多個」而變樣，例如
an apple（一個蘋果） → two apples（兩個蘋果） → three apples（三個蘋果）
a chair（一張櫈） → two chairs（兩張櫈） → three chairs（三張櫈）
a man（一個男人） → two men（兩個男人） → three men（三個男人）
但係古英文就再複雜少少，名詞分別有單個、兩個、同埋眾數咁分。